Jules Hoffmann (Biolog)
De Jules Alphonse Hoffmann, gebuer den 2. August 1941 zu Iechternach, ass e franséische Biolog mat lëtzebuergeschen Originnen, deem säi Spezialgebitt d'Immunsystem bei den Insekten ass.

2011 gouf hie mam Bruce Beutler a (posthum) dem Ralph Steinman mam Nobelpräis fir Medezin ausgezeechent. Zanter 2012 ass hie Member vun der Académie française.

Säi Liewen 
De Jules Hoffmann ass gebiertege Lëtzebuerger. Hien huet zu Lëtzebuerg seng Primärschoul an de Lycée (LGL) gemaach, an duerno um Cours supérieur (Lëtzebuerg) an zu Stroossbuerg Zoologie, allgemeng Biologie a Chimie studéiert. Seng Dokterthees huet en iwwer d'Urspréng an d'Roll vun de Bluttzelle beim Wanderheesprénger Locusta migratoria geschriwwen.

No engem Joer op der Universitéit zu Marburg goung hien 1978 op Stroossbuerg hannescht, wou hien am Institut de biologie moléculaire et cellulaire vum CNRS biocheemesch Recherchen iwwer Hormone bei den Insekte gemaach huet. Vun 1993 bis 2005 war hien Direkter vum selwechten Institut, dee sech no an no op d'Immunitéit bei den Insekte spezialiséiert huet.

D'Haaptfuerschungsaarbechte vum Hoffmann a senger Ekipp louche bei den zellulären a molekulären Aspekter vum Immunsystem vun der Fruuchtméck (Drosophila melanogaster) an och der Anopheles-Mustik, déi d'Malaria iwwerdréit.

1998 huet hien d'Sociétéit EntoMed gegrënnt fir nei Medikamenter z'entwéckelen, déi vu Molekülle vun Insekten derivéiert sinn. Dës Start-up huet bis 2005 bestanen.

De Jules Hoffmann ass an enger ganzer Rëtsch vu franséischen an internationale Comitéen a Member vu verschiddenen Akademien, dorënner och d'Deutsche Akademie der Wissenschaften an den Institut grand-ducal. Hie gouf 1992 an déi franséisch Académie des sciences gewielt, war 2005/2006 do Vizepresident a President 2007/2008.

2009 ass hien a Pensioun gaangen.

Zesumme mam Bruce Beutler (USA) an dem Ralph Steinman (Canada) huet de Jules Hoffmann 2011 den Nobelpräis fir Medezin kritt. Den 1. Mäerz 2012 ass hien an d'Académie française opgeholl ginn.

2023 gouf hien an déi Peepstlech Akademie vun de Wëssenschaften opgeholl.

De Jules Hoffmann ass bestuet a Papp vun zwéi Kanner. Hien ass de Fils vum Biolog Jos Hoffmann.

Auszeechnungen 
 Grand officier vum Ordre de la couronne de chêne (Promotioun 2015)
 Member vun der Académie française, 2012.
 Nobelpräis fir Medezin 2011, zesumme mam Bruce Beutler (USA) an dem Ralph Steinman (Canada).
 Médaille d'or 2011 du CNRS fir seng Aarbechten iwwer d'Immunitéit bei den Insekten.
 Canada Gairdner Award 2011 zesumme mam Shizuo Akira (Osaka, Japan).
 Prix Keio 2010, Japan, fir medezinesch Wëssenschaften: fir d'Entdeckung vun den Toll-Rezeptere bei den Insekten, wou s'eng wichteg Roll an der Ofwier vu Pilzinfektioune spillen.
 Balzan-Präis 2007, zesumme mam Bruce Beutler, fir hir Recherchen iwwer ugebueren Immunitéit.
 Dr honoris causa med., München, 2006
 Prix d'Immunologie Robert Koch, Berlin, 2004.
 Grand Prix de la Fondation pour la Recherche Médicale, 2004.
 Prix William B. Coley, Cancer Research Institute, USA, 2003.
 Chevalier de la Légion d'honneur, 2002.
 Prix Antoine Lacassagne du Collège de France, 2000.
 Grand Prix Joannidès, Académie des Sciences, Paris, 1991.
 Prix Scientifique franco-allemand Alexander von Humboldt, 1984.
 Prix Pergamon, 1980.
 Prix Sandoz-Wander, 1978.

Nom Jules Hoffmann genannt 
 De Collège Jules-Hoffmann am Quartier Robertsau zu Stroossbuerg

Publikatiounen (Auswiel)

Immunologie 
 Editeur vum Band 198 vun den Immunological Reviews, "Primitive Immune Systems", 2004.
 Coediteur mam B. Beutler: Current Opinion in Immunology, 2003.
 Innate Immunity (eds J.Hoffmann, A. Ezekowitz), Humana Press, 2002.
 (mam A. Ezekowitz): Current Opinion in Immunology, Volumes 1995, 1996, 1998.
 Phylogenetic Perspectives in Immunity: The Insect Host Defense, in Molecular Intelligence Unit, R.G. Landes, 1994.
 Cellular and Molecular Aspects of Insect Immunity, 34th Forum in Immunology, Research in Immunology 141, 895-960, Elsevier, Institut Pasteur, Paris, 1990.
 Biosynthesis, Metabolism and Mode of Action of Invertebrate Hormones, Springer, 1985.
 Progress in Ecdysone Research, Elsevier North Holland, 1980.

 an eng weider 250 Publikatiounen.

Zoologie 
 Hoffmann, J.A., 1964. Présentation d'une nouvelle Dendrocélidée (Turbellariés Triclades): Dendrocoelum Warnimonti, nov. sp. Archvs Inst. gr.-d., sect. sc. nat. phys. et math. 30 (1963): 121-138. [Déi nei Aart ass nom Jean Warnimont benannt].
 Hoffmann, J.A. Les Orthoptères du Luxembourg. Archvs Inst. gr.-d. Luxembourg, sect. sc. nat., phys. et math. 1960-1962.
 1960 vol. 26 (1960): 239-284.
 1962 vol. 28 (1962): 184-231 (2e fascicule: Les Caelifères).
 Hoffmann, J.A., 1959. Les Hétéroptères aquatiques du Grand-Duché de Luxembourg. Archvs Inst. gr.-d. Luxembourg, sect. sc. nat., phys. et math. 26: 125-186.

Literatur 
 Massard, J.A., 2015. La Société des naturalistes luxembourgeois de 1890 à 2015. Bulletin de la Société des naturalistes luxembourgeois 116, S. 5-302 (Jules Hoffmann: S. 159-162).
 Wenandy, Tom, 2001. Der aus Echternach stammende Nobelpreisträger Jules Hoffmann im Tageblatt-Interview: “Es ist nichts mehr, wie es war”. Tageblatt 2011, Nr. 280 (1. Dezember), S. 1, 11, 14-15.

Kuckt och 
 Lëscht vun den Nobelpräisdréier fir Physiologie oder Medezin

Um Spaweck 

 De Jules Hoffmann op der Websäit vun der Académie française 
 Websäit vun der Sociétéit EntoMed

Franséisch Biologen
Franséisch Zoologen
Franséisch Mikrobiologen
Gebuer 1941
Chevalier de la Légion d'honneur
Nobelpräisdréier fir Physiologie oder Medezin
Membere vun der Académie française
Grand officier de l'ordre de la couronne de chêne
Membere vun der Section des sciences naturelles, physiques et mathématiques vum Institut grand-ducal
Laureate vum Balzan-Präis